पाएं अपने शहर की ताज़ा ख़बरें और फ्री ई-पेपरडाउनलोड करें
क्राइम ब्रांच ने रेमडेसिविर इंजेक्शन की कालाबाजारी में एक BAMS डॉक्टर समेत दो लोगों को अरेस्ट किया है। इनके पास से इंजेक्शन की पांच वॉयल बरामद की है। आरोपियों की पहचान भजनपुरा निवासी डॉक्टर प्रशांत (30) व कंझावला क्षेत्र निवासी अश्विनी (32) के तौर पर हुई। आरोपी अश्विनी के पास से 36 हजार रुपए भी बरामद किए गए हैं।
क्राइम ब्रांच के मुताबिक कोरोना की इस जानलेवा लहर में कुछ गैंग के लोग जीवन रक्षक दवाईयों की कालाबाजारी करने में लगे हैं। दो मई को नांगलोई स्थित सोनिया हॉस्पिटल के सिक्योरिटी गार्ड को पुलिस ने उस वक्त दबोच लिया जब वह रेमडेसिविर इंजेक्शन को बेचने की कोशिश में था। आरोपी ने पूछताछ में बताया उसे यह इंजेक्शन इसी हॉस्पिटल के डॉक्टर प्रशांत ने दिया था। जिसके बाद पुलिस टीम ने हॉस्पिटल में रेड डाल इस डॉक्टर को भी पकड़ लिया। उसके पास से रेमडेसिविर इंजेक्शन बरामद किए गए।
एक मई को सूचना मिली थी कि सोनिया हॉस्पिटल का सिक्योरिटी सुपरइवाजर ऊंचे दाम पर रेमडेसिविर इंजेक्शन बेच रहा है। सब इंस्पेक्टर चंदन कुमार की टीम ने नकली ग्राहक बनकर अश्विनी से संपर्क कर इंजेक्शन खरीदने की डील की। मोल भाव करने के बाद आरोपी 32 हजार रुपए में रेमडेसिविर इंजेक्शन देने को राजी हो गया। रुपए लेने के बाद उसने जैसे ही इंजेक्शन डिलीवर किया उसे दबोच लिया गया।
आरोपी डॉक्टर ने पूछताछ में खुलासा किया उसे ये इंजेक्शन सोनिया हॉस्पिटल से मिले थे, जो उसने गंभीर हालत में दाखिल मरीजों के नाम पर लिए थे। उन्हीं इंजेक्शन को वह अश्विनी के जरिए ऊंचे दामों पर जरूरतमंद लोगों को बेच रहा था। पुलिस ने अश्विनी से 36 और डॉक्टर प्रशांत से 30 हजार रुपए बरामद किए हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva awa_Deva hin_Deva hin_Deva hin_Deva zho_Hant eng_Latn